ગુજરાતે બિન-પરંપરાગત ઊર્જાના ઉત્પાદન ક્ષેત્રે મોટી છલાંગ લગાવી છે. ગુજરાતમાં ૨૦૧૪-૧૫માં બિન-પરંપરાગત ઊર્જાનું ઉત્પાદન માત્ર ૭૨૨૨ મિલિયન યુનિટ્સ જેટલું હતું, જે ૨૦૧૫-૧૬માં ૮૦૦૩ મિલિયન યુનિટ્સ, ૨૦૧૬-૧૭માં ૯૪૯૮ મિ. યુનિટ્સ સુધી પહોંચ્યું હતું. ગુજરાતમાં બિન-પરંપરાગત વીજળીનું ઉત્પાદન તબક્કાવાર સતત વધી રહ્યું છે. વર્ષ ૨૦૧૭-૧૮ના એપ્રિલ-મેના શરૂઆતના બે મહિનામાં ગુજરાતે કુલ ૨૫૭૩ મિલિયન યુનિટ્સ વીજળીનું ઉત્પાદન કરીને પ્રથમ સ્થાન મેળવ્યું છે. સર્વવિદિત છે કે કોલસા અને ગેસ આધારિત વીજળીનાં ઉત્પાદનમાં તો ગુજરાત દેશભરમાં સરપ્લસ વીજળી ધરાવે છે અને તેની મહત્તમ વીજમાંગ પૂરી કર્યા બાદની વીજળી અન્ય વીજ-અછત ધરાવતા રાજ્યોને વેચી દે છે.